PM Narendra Modi celebrates Deepavali with soldiers in Kashmir | ପ୍ରଧାନ ମନ୍ତ୍ରୀ ହେବା ପରେ ମୋଦି ୨୦୧୪ ଦୀପାବଳୀରେ ସିଆଚୀନ ଗସ୍ତ କରିଥିଲେ । ସେବେଠାରୁ ପ୍ରତି ବର୍ଷ ଦିୱାଲୀରେ ସେ ଏକ ସୀମା ଅଞ୍ଚଳକୁ ଯାଇ ସୈନିକମାନଙ୍କୁ ଭେଟନ୍ତି ।
Share this:
ନୌଶେରା (ଜାମ୍ମୁ କାଶ୍ମୀର): ପ୍ରଧାନ ମନ୍ତ୍ରୀ ନରେନ୍ଦ୍ର ମୋଦି (PM Narendra Modi on Diwali) ଜମ୍ମୁ କଶ୍ମୀରର ସୀମାବର୍ତ୍ତୀ ରଜୌରୀ ଜିଲ୍ଲାର ନୌଶେରା ସେକ୍ଟରରେ ସେନା କର୍ମୀମାନଙ୍କ ସହ ଦୀପାବଳୀ (Deepavali 2021) ପାଳନ କରିଛନ୍ତି ଓ ସର୍ଜିକାଲ୍ ଷ୍ଟ୍ରାଇକରେ (Surgical Strike) ଏହି ବ୍ରିଗେଡର ଭୂମିକାକୁ ପ୍ରଶଂସା କରିଛନ୍ତି । ପ୍ରଧାନ ମନ୍ତ୍ରୀ ମୋଦି କହିଛନ୍ତି ଯେ ୨୦୧୬ରେ ଲାଇନ୍ ଅଫ୍ କଣ୍ଟ୍ରୋଲରେ (LoC) ହୋଇଥିବା ସର୍ଜିକାଲ୍ ଷ୍ଟ୍ରାଇକ୍ ଭାରତୀୟ ସେନାର ସଙ୍କଳ୍ପ ଓ ସାମର୍ଥ୍ୟର ପ୍ରତୀକ । ସେ କହିଛନ୍ତି ଯେ ସର୍ଜିକାଲ୍ ଷ୍ଟ୍ରାଇକ୍ କରିବା ପରେ ଶେଷ ସୈନିକ ନିରାପଦରେ ଫେରିବା ପର୍ଯ୍ୟନ୍ତ ସେ ନିଜେ ଏହି କାର୍ଯ୍ୟର ତଦାରଖ କରିଥିଲେ ।
ମୋଦି କହିଛନ୍ତି ଯେ ସର୍ଜିକାଲ ଷ୍ଟ୍ରାଇକ୍ ପରେ କଶ୍ମୀରରେ ଆତଙ୍କବାଦ ବିସ୍ତାର କରିବାକୁ ଅନେକ ଚେଷ୍ଟା କରାଯାଇଥିଲା, କିନ୍ତୁ ସେହି ଶକ୍ତିମାନଙ୍କୁ ଉପଯୁକ୍ତ ଉତ୍ତର ଦିଆଯାଇଥିଲା । ଜମ୍ମୁ କାଶ୍ମୀରର ଉରୀ ସେକ୍ଟରରେ ସେନା ବେସ୍ ଉପରେ ହୋଇଥିବା ଆତଙ୍କବାଦୀ ଆକ୍ରମଣର ଜବାବରେ ଭାରତ ସେପ୍ଟେମ୍ବର ୨୯, ୨୦୧୬ରେ ଲାଇନ୍ ଅଫ୍ କଣ୍ଟ୍ରୋଲ୍ ଉପରେ ଆତଙ୍କବାଦୀମାନଙ୍କ ଲଞ୍ଚ ପ୍ୟାଡ ଉପରେ ସର୍ଜିକାଲ୍ ଷ୍ଟ୍ରାଇକ୍ କରିଥିଲା ।
ପ୍ରଧାନ ମନ୍ତ୍ରୀ ମୋଦି ଯବାନମାନଙ୍କୁ ସମ୍ବୋଧିତ କରି କହିଛନ୍ତି ଯେ ଯୋଗାଯୋଗ ସୁବିଧା ତଥା ସେନାର ନିୟୋଜନ ପାଇଁ ସୀମା ଅଞ୍ଚଳରେ ଆଧୁନିକ ଭିତ୍ତିଭୂମି ବିକାଶ କରାଯାଇଛି । ପ୍ରଧାନ ମନ୍ତ୍ରୀ ମୋଦି କହିଛନ୍ତି ଯେ ପରିବର୍ତ୍ତିତ ବିଶ୍ୱ ତଥା ଯୁଦ୍ଧର ପଦ୍ଧତି ଅନୁଯାୟୀ ଭାରତକୁ ନିଜର ସାମରିକ ଦକ୍ଷତା ବିକାଶ କରିବାକୁ ପଡିବ। ସେ କହିଛନ୍ତି ଯେ ଲଦାଖରୁ ଅରୁଣାଚଳ ପ୍ରଦେଶ ପର୍ଯ୍ୟନ୍ତ ଏବଂ ଜୈସଲମେରରୁ ଆଣ୍ଡାମାନ ଓ ନିକୋବର ପର୍ଯ୍ୟନ୍ତ ସାରା ଦେଶର ସୀମାବର୍ତ୍ତୀ ଅଞ୍ଚଳରେ ଯୋଗାଯୋଗ ସୁବିଧା ସୁଦୃଢ଼ କରାଯାଇଛି ।
ପ୍ରଧାନ ମନ୍ତ୍ରୀ ମୋଦି ଆହୁରି କହିଛନ୍ତି ଯେ ସୀମା ଓ ଉପକୂଳବର୍ତ୍ତୀ ଅଞ୍ଚଳରେ ଯେଉଁଠି ସାଧାରଣ ସଂଯୋଗ ଓ ଯୋଗାଯୋଗ ସୁବିଧା ନାହିଁ, ସେଠାରେ ଏବେ ରାସ୍ତା ଓ ଅପ୍ଟିକାଲ୍ ଫାଇବର୍ ସୁବିଧା ଅଛି, ଯାହା ଦ୍ୱାରା ସୈନ୍ୟ ବାହିନୀର ନିୟୋଜନ କ୍ଷମତା ଓ ସୈନିକମାନଙ୍କ ପାଇଁ ସୁବିଧା ବଢ଼ିଛି । ସେ କହିଛନ୍ତି ଯେ ପୂର୍ବରୁ ଦେଶକୁ ପ୍ରତିରକ୍ଷା କ୍ଷେତ୍ରରେ ଆମଦାନୀ ଉପରେ ନିର୍ଭର କରିବାକୁ ପଡୁଥିଲା, କିନ୍ତୁ ତାଙ୍କ ସରକାରଙ୍କ ଉଦ୍ୟମ ଯୋଗୁଁ ଏଥିରେ ସ୍ୱଦେଶୀ ଦକ୍ଷତା ବୃଦ୍ଧି ପାଇଛି। ଯବାନମାନଙ୍କ ସାହସକୁ ପ୍ରଶଂସା କରି ମୋଦି କହିଛନ୍ତି ଯେ ସେମାନଙ୍କ ସାମର୍ଥ୍ୟ ଓ ଶକ୍ତି ଦେଶରେ ଶାନ୍ତି ଓ ନିରାପତ୍ତାକୁ ସୁନିଶ୍ଚିତ କରିଛି ।
"ମୁଁ ମୋ' ପରିବାର ସହିତ ଦୀପାବଳି ପାଳନ କରିବାକୁ ଚାହୁଁଛି, ତେଣୁ ମୁଁ ଏହି ପର୍ବରେ ଆପଣମାନଙ୍କୁ ଭେଟିବାକୁ ଆସିଛି," କହିଛନ୍ତି ପ୍ରଧାନ ମନ୍ତ୍ରୀ ମୋଦି । ପ୍ରଧାନ ମନ୍ତ୍ରୀ ହେବା ପରେ ମୋଦି ୨୦୧୪ ଦୀପାବଳୀରେ ସିଆଚୀନ ଗସ୍ତ କରିଥିଲେ । ସେବେଠାରୁ ପ୍ରତି ବର୍ଷ ଦିୱାଲୀରେ ସେ ଏକ ସୀମା ଅଞ୍ଚଳକୁ ଯାଇ ସୈନିକମାନଙ୍କୁ ଭେଟନ୍ତି ।
ଆଧିକାରିକ ସରକାରୀ ସଂସ୍ଥାମାନେ ନୋଶେରାର ଆର୍ମି ପୋଷ୍ଟରେ ଉପସ୍ଥିତ ଥିବା ପ୍ରଧାନ ମନ୍ତ୍ରୀ ମୋଦିଙ୍କ ଫଟୋ ଶେୟାର କରିଛନ୍ତି । ସରକାରୀ ସୂତ୍ରରୁ ପ୍ରକାଶ ଯେ ଯେତେବେଳେ ମୋଦି ସକାଳେ ନିଜ ବାସଭବନରୁ ବାହାରିଥିଲେ, ସେଠାରେ ସର୍ବନିମ୍ନ ସୁରକ୍ଷା ବ୍ୟବସ୍ଥା ରହିଥିଲା ଓ  ଟ୍ରାଫିକ ମାର୍ଗରେ କୌଣସି ପରିବର୍ତ୍ତନ କରାଯାଇ ନ ଥିଲା, ଯାହା ଦ୍ୱାରା ସାଧାରଣ ଲୋକେ ଅସୁବିଧାରେ ପଡ଼ି ନ ଥିଲେ । ବୁଧବାର ସେନା ମୁଖ୍ୟ ଜେନେରାଲ ଏମ.ଏମ୍. ନରଭାଣେ ରଜୌରୀ ସମେତ ସୀମାନ୍ତ ଅଞ୍ଚଳଗୁଡ଼ିକୁ ଏକ ବିମାନ ଯାତ୍ରା କରିଥିଲେ, ଯେଉଁଥିରେ ତାଙ୍କୁ ଜମ୍ମୁ ଅଞ୍ଚଳରେ ଲାଇନ୍ ଅଫ୍ କଣ୍ଟ୍ରୋଲର (ଏଲ୍.ଓ.ସି.) ସ୍ଥିତି ସହିତ ସୁରକ୍ଷା ପରିସ୍ଥିତି ବିଷୟରେ ଅବଗତ କରାଯାଇଥିଲା।
ପୁଞ୍ଚ ଓ ରଜୌରୀ ଜିଲ୍ଲାର ଜଙ୍ଗଲରେ ଆତଙ୍କବାଦୀଙ୍କ ବିରୋଧରେ ଚାଲିଥିବା ଅପରେସନ ମଧ୍ୟରେ ଏହା ଥିଲା ସେନା ମୁଖ୍ୟଙ୍କର ପ୍ରାୟ ଦୁଇ ସପ୍ତାହ ମଧ୍ୟରେ ଦ୍ୱିତୀୟ ଥର ଜମ୍ମୁ ଗସ୍ତ । ଏହି ଅଭିଯାନ ସାମ୍ପ୍ରତିକ ସମୟର ସବୁଠାରୁ ଲମ୍ବା ଅଭିଯାନ, ଯାହା ଗୁରୁବାର ୨୬ତମ ଦିନ ପାଇଁ ଜାରି ରହିଛି । (ପି.ଟି.ଆଇ. ଇନପୁଟ୍ ସହିତ)
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
